Ford varsler voldsomt billig elbil – kalder det et nyt Model T-øjeblik

Ford var engang mærket, der satte verden på hjul med Model T. Nu antyder direktør Jim Farley, at historien er ved at gentage sig – denne gang med strøm på batteriet. På et investorkald tidligere på ugen afslørede Farley, at virksomheden den 11. august vil præsentere en helt ny elektrisk platform, som skal bane vejen for en ny familie af elbiler.

– Den 11. august bliver en stor dag for os alle hos Ford. Vi vil dele vores planer for at designe og bygge en banebrydende elbil og platform i USA. Det her er et Model T-øjeblik for os hos Ford, sagde Farley.

Ifølge Ford selv bliver det en “gennembrudsplatform” med fokus på effektivitet, teknologi og plads – alt sammen til en pris, der skal gøre elbiler tilgængelige for flere.

LÆS MERE: Ford vil lave små og billige elbiler.

Det sker i kølvandet på, at Ford har arbejdet i det skjulte på et internt ”skunkworks”-projekt med netop ét mål: At skabe en elbil til masserne. Rygtet siger, at platformen skal kunne bære alt fra kompakte SUV’er til små pickup-trucks og varebiler.

Den nye elbilsplatform skal bygges i USA og angiveligt benytte de billigere LFP-batterier (lithium-jern-fosfat). Et helt nyt batterianlæg – BlueOval Battery Park i Michigan – skal fra næste år levere amerikanskproducerede LFP-celler, og det ventes at blive en hjørnesten i Fords nye elbilstrategi.

Hvad kan vi forvente den 11. august?

Ved at referere til Ford Model T, har Jim Farley i dén grad pustet forventningerne op. Modellen revolutionerede bilindustrien, fordi den var den første bil, der blev masseproduceret ved hjælp af samlebånd. Det gjorde den markant billigere at fremstille – og dermed overkommelig for almindelige amerikanere. Hvor biler tidligere var forbeholdt de rige, blev Model T en folkebil, der satte USA og siden resten af verden på hjul.

De lækkede detaljer og tidligere udtalelser antyder, at vi måske får et glimt af en kompakt, prisvenlig crossover – og potentielt en elektrisk pickup i minibils-klassen.

Uanset hvad, er forventningerne nu tårnhøje. Vi følger spændt med den 11. august, når Jim Farley afslører planerne.

Ford varsler voldsomt billig elbil – kalder det et nyt Model T-øjeblik