Fords nye el-pickup skal være elbilernes svar på Model T

Der var engang, hvor Ford revolutionerede verden med Model T. Den var billig, enkel at producere – og ændrede for altid, hvordan almindelige mennesker kom rundt. Over 100 år senere forsøger Ford at gøre det igen. Denne gang med en elbil.

I går trak Ford tæppet af sin kommende elektriske pickup og den nye platform, der skal bære hele projektet. Og missionen er klar: At gøre elbiler billige, effektive og tilgængelige for masserne – præcis som Model T gjorde med benzinbiler i sin tid.

“Vi vil ikke bare lave endnu et halvbilligt forsøg, der ender med lukkede fabrikker og fyringer,” lød det fra Ford-CEO Jim Farley. “Vi har genopfundet samlebåndet – og vi vil være de første til at producere LFP-batterier med prisme-celler i USA.”

Den elektriske pickup: Sjov, rummelig og prisvenlig

Første model på den nye platform bliver en mellemstor pickup, der forventes lanceret i 2027. Den får en startpris omkring 30.000 dollars, svarende til 193.000 kroner, og skal produceres på Fords fabrik i Louisville, der gennemgår en elektrisk make-over til to milliarder dollars.

Ford lover, at den nye pickup bliver både hurtig og rummelig – med mere kabineplads end en Toyota RAV4 og acceleration på niveau med en Mustang. Og den bliver alt andet end nøgen: Forvent både frunk og lad, og en platform der ikke går på kompromis med køreegenskaberne. Pickup’en har nemlig så meget downforce, at Ford ligefrem nævner det som en feature. Ikke hverdagskost i truck-verdenen.

Universal EV Platform: Fords elektriske rygrad

Men den største nyhed ligger under karrosseriet. Pickup’en er nemlig bare begyndelsen på en ny æra, båret af Fords Universal EV Platform. En arkitektur, der skærer 20 procent af delene, 25 procent af boltene og 40 procent af samlingsstationerne ud af ligningen. Og nej, det er ikke en opvarmning af gamle platforme – den er bygget helt fra bunden til elbiler.

Platformen er fleksibel nok til at kunne bruges til pickups, SUV’er med tre rækker, varevogne og crossovers. Og takket være en såkaldt zonal elektrisk arkitektur er der også skåret over 1,3 kilometer ledningsnet ud sammenlignet med Mustang Mach-E. Mindre ledning = mindre vægt og lavere omkostninger. Et stort skridt mod Model T øjeblikket.

“Ledninger er fjenden,” forklarede Kevin Young, der leder Fords avancerede produktion. “Hvis du ikke ændrer det, ændrer du ikke noget som helst.”

Video om Fords nye platform.

Farvel til samlebåndet som vi kender det

Ud over en ny platform introducerer Ford også et nyt produktionssystem kaldet “Assembly Tree”. Her opbygges bilen i tre separate grene parallelt, i stedet for på én lang samlebåndslinje. Det betyder hurtigere produktion, færre stationer og bedre mulighed for skalering.

Ford forsøger dermed at gøre det samme, som Tesla gjorde med Model 3 – og som Rivian også eksperimenterer med – bare i et skaleret, mainstream-format. Og med løfter om amerikanskproducerede LFP-batterier udviklet i samarbejde med CATL, satser Ford på både lavere priser og færre forsyningsproblemer.

Et ægte folkekøretøj?

Ford har endnu ikke sat navn på pickup’en, men rygterne peger på en mulig genoplivning af navnet “Ranchero”. Hvis det holder stik, trækker man tråde helt tilbage til 50’erne og 70’ernes ikoniske todørs pickup – men denne gang med batterier i bunden og software i toppen.

Med et prisskilt under 30.000 dollars, mere plads end en familie-SUV og performance nok til at gøre køreturen sjov, sigter Ford efter det, ingen amerikansk bilproducent endnu har formået: En ægte, folkelig elbil.

Om det bliver et nyt Model T-øjeblik? Det afhænger af markedet – men ambitionen er ikke til at tage fejl af.

Fords nye el-pickup skal være elbilernes svar på Model T